Stanisław Mateusz Rzewuski

Stanisław Mateusz Rzewuski (1662 – 4. november 1728) oli Rzewuskite aadlisuguvõsast pärit Poola-Leedu riigimees, sõjaväelane ja aadlik, kes osales Põhjasõjas. 

Ta oli Bełzi ja Podlaasia vojevood (1710–1728) ning Chełmi (1687–1728Lk 261 (Urzędnicy województwa bełskiego)) ja Drohiczyni staarost. Ta oli Valge kotka ordeni kavaler. 

 Elulugu 
vasakul|pisi|Rzewuskite suguvõsa aadlivapp
Stanisław Mateusz Rzewuski sündis 1662. aastal Michał Floriani ja Anna Rzewuski (sünninimega Dzierżkówna) perekonda. Ta ristiti 1. oktoobril Rozdółis oma vanaisa asutatud karmeliitide kloostris. Oma hariduse sai ta Lwówi jesuiitide käest. 1682. aastal asus ta koos oma sõbra Jan Stanisław Jabłonowskiga Euroopa ringreisile.Lk 152–158 (Link-Lenczowski, 1992) 

1686. aastal osales Rzewuski sõjategevuses Moldaavias, kus ta ka käest haavata sai. Järgmisel aastal ülendati ta Józef Słuszka jalaväerügemendis polkovnikuks. 1694. aastal saadeti Rzewuski Adrianoopolisse Krimmi khaani Selim I Giray vahendusel Osmanite riigiga rahu sõlmida. 1699. aastal saadeti ta diplomaadinaLk 140 (Rocznik Służby Zagranicznej Rzeczypospolitej) ka Istanbuli, et samal aastal Karlowitzis sõlmitud rahulepingu tingimused kinnitada. 

Rzewuski oli 1697. aastal kuningaks valitud August II Tugeva toetaja. Põhjasõja algusaastatel osales Rzewuski sõjategevuses vaid lühidalt (juhatas Kliszówi lahingus husaariüksust). 1702. aastal võitles ta koos Adam Mikołaj Sieniawskiiga Semen Palii kasakate vastu. Oma truuduse eest nimetati Rzewuski 1703. aasta veebruaris kuninga poolt krooni referendiks (referendarz koronny). 1704. aastal liitus ta Sandomierzi konföderatsiooniga. 

1704. aasta märtsis läks krooni välihetman Lubomirski Varssavi konföderatsiooni ning Stanisław Leszczyński ja rootslaste poolele üle. Rzewuski jäi siiski Augustile truuks ning teenis sellega välja ka Sandomierzi konföderatsiooni austuse. Märtsist alates osales ta aktiivsemalt ka sõjategevuses. Kuigi Rzewuski ei suutnud ära hoida Lwówi langemist ning sai ka ise paari kaotuse osaliseks, liitus ta novembris Varssavis August II peaarmeega, mida enda arvukate vägedega suurendas. 1705. aasta 31. juulil ukj võttis ta osa ka Varssavi lahingust. 

1706. aasta 5. mail nimetati Rzewuski Lubomirski surma järel järgmiseks krooni välihetmaniks. Sama aasta 29. oktoobril mängis ta Kaliszi lahingus otsustavat rolli. Võidukast lahingust hoolimata jäi septembris kuningatroonist Leszczyński kasuks loobunud August Saksimaale. Rzewuski tegi edaspidi koostööd Vene tsaar Peeter I-se vägedega. Ka järgnevatel aastatel võitles ta vahelduva eduga Karl XII ja teda toetavate Poola aadlike vägede vastu. Pärast Poltava lahingut tegeles Rzewuski peamiselt Poola vägedes korra ning võitlusvõimekuse taastamisega. 

Kuigi Rzewuski oli August II toetaja, avaldas ta koos Sieniawskiga 1713. aastal pahameelt Saksi vägede viibimise üle Poolas. 1715. aasta augustis toimunud senati istungil otsustati, et väed jäävad siiski riigi aladele, vastutasuks vähendatakse elanikkonnalt nõutavat tribuuti. Krooni väliarmee oli siiski saksilaste vastu vaenulikult meelestatud ning kui Rzewuski ajutiselt vägede juurest lahkus, moodustati hetmanitevastane liit. Rzewuski ja Sieniawski kaotasid kontrolli armee üle.  Rzewuski isikliku juhatuse all olevad üksused tõstsid mässu ning tema maavaldused rüüstati. Tarnogródi konföderatsioonist jäi ta kõrvale, kuid võitles hetmanite võimu säilitamise eest, mida August II 1717. aasta Vaikse seimiga vähendada soovis. 

Sieniawski surma järel 1726. aastal nimetati Rzewuski Poola krooni suurhetmaniks. Siiski jäi ta elu lõpuni August II vastaseks ning võitles aadlike privileegide eest. 

Stanisław Mateusz Rzewuski suri pikaaegse haiguse tagajärjel 4. novembril 1728 Lwówis ning maeti Rozdółi kloostrisse. 

 Perekond 
Stanisław Mateusz Rzewuski abiellus esimest korda 1690. aasta veebruaris Dorota Cetneriga. 1706. aasta eel abiellus ta teist korda Ludwika Eleonora Kunickaga. Esimene abielu jäi lastetuks, kuid teisest abielust sündis viis last.

 Seweryn Józef Rzewuski (surnud 1754). Volõõnia vojevood. Abiellus Antonina Potockaga. 
 Wacław Piotr Rzewuski (1706–1779). Krakówi kastellaan ja krooni suurhetman. Abiellus Anna Lubomirskaga. 
 Marianna Rzewuski (surnud 1722). Abiellus Bełz vojevoodi Stanisław Potockiga. 
 Ludwika Rzewuski. Astus Lwówi benediktiinide nunnakloostrisse. 
 Zuzanna Rzewuski. 

Rzewuski hoolitses oma poegade hariduse eest. 1720–1727 käisid pojad läbi Berliini, Hannoveri, Amsterdami ja Pariisi reisil. Isa hoidis nendega samal ajal kirjavahetust.

 Viited 

 Kirjandus 

 Gmiterek, Henryk; Szczygieł, Ryszard. Urzędnicy województwa bełskiego i ziemi chełmskiej XIV-XVIII wieku. Kórnik. 1992. 
 Link-Lenczowski, Andrzej. "Stanisław Mateusz Rzewuski h. Krzywda". Polski Słownik Biograficzny. Kd. 34. 1992. 
 Rocznik Służby Zagranicznej Rzeczypospolitej Polskiej według stanu na 1 kwietnia 1938. Varssavi. 1938. 

Kategooria:Põhjasõja Saksi ja Poola-Leedu sõjaväelased
Kategooria:Sandomierzi konföderatsiooni liikmed
Kategooria:Sündinud 1662
Kategooria:Surnud 1728